אנו מאמינים כי מעבר למבנה דו-גילי כזה יפתח מגוון אפשרויות חדשות בפני התלמידים והמורים ללמידה גמישה ומגוונת, ויאפשר לילדים את האיזון הדרוש בין ביטחון חברתי לרכישת מיומנויות חברתיות חיוניות.
להלן המרכיבים שיקנו לתלמידים ביטחון ומעון חברתי בטוח במבנה זה:
יציבות קבוצת הגרעין: עם תחילת המהלך – יישארו התלמידים עם אותה קבוצה בהיקף של כמחצית כיתת אם משכבת הגיל שלהם (כ 15 ילדים), שהם יהיו חלק ממנה לאורך כל שנות מרחב הזריעה (כיתות א'-ד'). תלמידים שהפיצול הזה יחול עליהם לראשונה בכיתה גבוהה יותר בשנים הראשונות לשינוי (כגון תלמידי כיתה ג' של שנת תשפ"ג), ימצאו עצמם עם מחצית מתלמידי כיתת האם שעימה גדלו.
יציבות המורים: ככלל – נשאף שהילדים ילוו על ידי אותה מחנכת לאורך כל שנתיים – קרי המחנכת שהם פגשו בכיתה א' תעלה איתם לכיתה ב', ובכיתה ג' הם יפגשו מחנכת חדשה – גם היא למשך שנתיים. דבר זה יתאפשר על ידי כך שמחנכות מרחב הזריעה תשארנה בדו-שכבת הגיל הזו (בכל שנתיים תחזורנה לקבל קבוצה חדשה).  בצד זה, ובדומה למצב כיום, אנו יודעים שזה לא תמיד יתאפשר בשל חופשות לידה, שבתונים, שינויים בקרב המורים ועוד.
יציבות שכבת הגיל: כאמור – גם אם כיתות האם הן דו-גיליות, לא כל הלמידה תהיה דו-גילית. כך למעשה ימצא כל ילד את עצמו נפגש מספר פעמים במהלך השבוע עם תלמידי קבוצת הגרעין המקבילים לו משכבת הגיל שלו. המפגשים השכבתיים האלה יתרחשו לאורך כל ארבע השנים, והשילוב הזה של קבוצות מאותה שכבת גיל יהווה יציבות חברתית נוספת.
המפגש המחודש בתחילת כיתה ג': כל ילד "יחזור" למבנה החברתי שהוא חווה בכיתתו בכיתה א', עם המעבר לכיתה ג'. שם – למעשה הוא ימצא עצמו חובר מחדש לילדי השכבה הבוגרת שהיו איתו בכיתה א' – ולמעשה למבנה החברתי השלם שהוא חווה אז.
בנוסף – להלן המרכיבים שיאפשרו צמיחת מיומנויות חברתיות חדשות במבנה הזה:
כל ילד יתנסה בלהיות ה"קטן" בכיתה: ילדים בכיתות דו-גיליות יכנסו כבר מכיתה א' למצב בו ישנם בכיתתם ילדים משכבה מעט בודרת יותר, שמכירים את בית הספר ואת דרכיו ויכולים לסייע להם בצעדיהם הראשונים. זהו "חיבוק חברתי" חם שיכול מאד לסייע.
כל ילד יתנסה בלהיות ה"גדול" בכיתה: כל ילד יתנסה גם בקליטת ילדים קטנים יותר בכיתה, ביצירת חונכות חברית ומלווה עבורם, וגם בתחושת ההעצמה שזה יאפשר לו.  כך גם גדלים זרעים של מנהיגות.
מיומנות "יצירת חברים": בכל שנה (למעט בכיתה ג') יתנסו הילדים בהזדמנות ליצירת חברויות חדשות עם המפגש עם המצטרפים החדשים (או עם קבוצת הגרעין שאליה הצטרפו). דבר זה יאפשר גם מוביליות חברתית, והפחתת הסיכון לתיוג חברתי של ילדים בגיל הרך.